Publication: Magyar Közlöny
Issue: MK-2001-117 (Year: 2001, Number: 117)
Era: 1990-2004
Section: 31/1996. (VI. 19.) IKM rendelet tartalmazza.
Paragraph Index: 337

1. Szakmai gyakorlati vizsga és értékelése A mesterjelöltnek magas fokú szakmai tudást igénylő gyakorlati vizsgafeladatot kell elkészítenie. A gyakorlati vizsga helyét a Mestervizsga Bizottság jelöli ki. A mestervizsga megkezdése előtt a mesterjelöltet munkavédelmi oktatásban kell részesíteni. A gyakorlati vizsga időtartama: minimum 5 óra, maximum 8 óra. A gyakorlati vizsga: összetett feladat készítése, mely magában foglalja a tanult műveleteket és tudnivalókat, a vele szemben támasztott minőségi követelményeket. Az alábbi komplex megközelítésben: — a cserépkályha fűtőfelületének megtervezése, megadott méretű, fűtendő helyiség építészeti dokumentációja alapján, — a lakás stílusába illő cserépkályha formájának megtervezése, a fűtendő helyiség megadott építészeti dokumentációja alapján, — a cserépkályha füstjáratainak és a kályha metszeti rajzának elkészítése a füstjáratok bemutatásával a fűtendő helyiség megadott építészeti dokumentációja alapján, — a cserépkályha elemeinek a megelőző számítások és tervrajz alapján történő méretre szabása, — a cserépkályha a Vizsgabizottság által megadott mértékig történő részleges megépítése. A mesterjelölt gyakorlati munkáját a Vizsgabizottság a munkavégzés szakszerűsége, pontossága, a technikai és technológiai folyamatokra vonatkozó előírások betartása, a munkavédelmi és biztonságtechnikai szabályok alkalmazása, valamint a gyakorlati feladat „termékének” minősége alapján bírálja el. A gyakorlati vizsga értékelési szempontjait és az elérhető összpontszámot a gyakorlati vizsga előtt a vizsgázókkal ismertetni kell. „Megfelelt” minősítést kap a mesterjelölt, ha a feladatot 70% felett teljesítette. A gyakorlati vizsgát követően a jelöltet tájékoztatni kell az elért eredményéről! Az elméleti vizsgára bocsátás feltétele a már sikeresen végrehajtott szakmai gyakorlati vizsga.

Source: https://magyarkozlony.hu/hivatalos-lapok/4c170df974ed230dab9f72b600b4b73256ee2766/dokumentumok/9032daf369c9a7ce9d5e1bcc6b09d00b500d4101/letoltes